SET ปิดรูด 21 จุด นลท.เทขายหุ้นบิ๊กแคป วิตก “โอไมครอน” ระบาดหนัก
SET ปิดรูด 21 จุด นลท.เทขายหุ้นบิ๊กแคป ลักษณะ Panic Sell หลังวิตก “โอไมครอน” ระบาดหนัก พรุ่งนี้หาก SET ยืนแถว 1,690-1,580 ได้มีโอกาสเทคนิคเคิลรีบาวด์ ส่วนแนวต้าน 1,600-1,620 จุด
29 พ.ย. 2564

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยวันนี้ปรับตัวลงรับ Sentiment ลบต่อเนื่องจากสัปดาห์ก่อน จากความกังวลไวรัสโควิดสายพันธุ์ใหม่ “โอไมครอน” ทำให้เห็นว่ามีการ Cutloss ตลาดอนุพันธ์ ซึ่งทำให้หุ้นในกลุ่ม SET50 ปรับตัวลงมากเป็นหลักจาก Panic Sell ปรับพอร์ต โดยเฉพาะหุ้นที่ขึ้นไปมากอย่างหุ้นในกลุ่ม Re-opening
อย่างไรก็ดีในช่วงที่เหลือของสัปดาห์หากดัชนีฯยืนได้ก็มีโอกาสรีบาวด์ หลังจากลงมาใกล้เส้น 200 วันแถว 1,580 จุด หรือในช่วง 1,580-1,590 จุด น่าจะเกิดเทคนิคเคิลรีบาวด์ได้
ด้านตลาดหุ้นภูมิภาคเอเชียวันนี้เคลื่อนไหวทั้งแดนบวก-ลบ ขณะที่ตลาดยุโรปเทรดบ่ายนี้รีบาวด์ขึ้นมาแล้ว หากคืนนี้ตลาดสหรัฐฯ ปรับตัวขึ้นได้ก็จะทำให้ Sentiment ตลาดเอเชียในวันพรุ่งนี้ฟื้นตัวกลับมาได้ ทั้งนี้ ไวรัสโควิดสายพันธุ์ใหม่ “โอไมครอน” ขณะนี้ยังไม่มีข้อมูลเพิ่มมาก แต่หลายฝ่ายระบุว่าไม่ได้รุนแรงมากกว่าตัวเดิม หากเป็นจริงก็จะเป็น Sentiment บวกให้ตลาดฯ
สำหรับแนวโน้มการลงทุนในวันพรุ่งนี้ (30 พ.ย.) นายสุโชติ กล่าวว่า หากดัชนีฯยืนได้แถว 1,690-1,580 จุด ก็มีโอกาสเกิดเทคนิคเคิลรีบาวด์ได้ ส่วนแนวต้านให้ไว้ที่ 1,600-1,620 จุด
ทั้งนี้พร้อมให้ติดตามสถานการณ์ความคืบหน้าของสายพันธุ์”โอไมครอน” และการประชุมกลุ่มโอเปกพลัสในวันที่ 2 ธ.ค.นี้ ซึ่งจะมีผลต่อหุ้นในกลุ่มพลังงาน อีกทั้งติดตามภาครัฐฯจะออกมาตรการกระตุ้นเศรษฐกิจปลายปีนี้หรือไม่
“ตอนนี้พวกเฮจฟันด์ในตลาดฟิวเจอร์สมีมุมมองว่าธนาคารกลางสหรัฐฯ (เฟด) คงจะปรับขึ้นอัตราดอกเบี้ยไปราว ส.ค.-ก.ย.65 จากเดิมที่มองกันว่าเฟดจะปรับขึ้นอัตราดอกเบี้ยในช่วงกลางปีหน้า ตอนนี้พอมีโควิดสายพันธุ์ใหม่ก็ทำให้มองว่าอาจไม่ขึ้นดอกเบี้ยเร็วแล้ว” นายสุโชติ กล่าว
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 8,665.46 ล้านบาท ปิดที่ 136.50 บาท ลดลง 6.00 บาท
AOT มูลค่าการซื้อขาย 5,895.15 ล้านบาท ปิดที่ 59.75 บาท ลดลง 3.25 บาท
SCB มูลค่าการซื้อขาย 3,719.40 ล้านบาท ปิดที่ 123.50 บาท ลดลง 3.50 บาท
PTT มูลค่าการซื้อขาย 2,771.91 ล้านบาท ปิดที่ 36.00 บาท ลดลง 1.00 บาท
BBL มูลค่าการซื้อขาย 2,674.28 ล้านบาท ปิดที่ 117.00 บาท ลดลง 4.50 บาท